Goed wat byt in die nag | SkalkSkryf
« Kuns in die park
Goed wat byt in die nag
Maart 29, 2013 deur Louwie
Deur `n spinnekop gebyt.
Word die vrou een nag wakker van `n helse pyn in die hand. Vind net `n rooi bytmerk maar geen byter nie. Die volgende oggend is die hand erg geswel en sy gaan dokter toe. Die stuur haar hospitaal toe want teen daardie tyd lyk die hand al sleg en die arm en deel van die gesig is geswel. `n Vreemde verskynsel is dat seerplekke in haar gesig en op die ander hand ook begin swel en tekens van nekrose wys. Die byter was moontlik die giftige Sakspinnekop (Cheiracamthium fulcatum) Die goed is glo baie agressief en byt mense gewoonlik in die nag.
Sy word opgeneem in die staatshospitaal, in `n bed geparkeer en een Panado ingejaag. Sy lê 2 dae so sonder dat sy `n dokter te sien kry. Al wat gebeur is dat haar beursie en selfoon gesteel word. Toe boek sy haarself uit en gaan terug werk toe.
Teen daardie tyd lyk die hand en ander seerplekke al baie slag, en dit is toe ek haar te sien kry. Sê haar om onmiddelik terug te gaan dokter toe, dit lyk of sy gaan haar hand gaan verloor, indien nie haar lewe nie. Wat ek toe nie weet nie is dat sy nie geld het om weer dokter toe te gaan nie. Sy kom van Oos London af, moontlik gevlug van `n man wat haar aanrand. Sy lyk of die lewe haar al `n paar harde klappe gegee het.
Die volgende dag is Ma saam en sy gaan kyk na die vrou se hand. Sy is boos; hoe kan julle mans nie iets doen aan die saak nie, die vrou is siek!
Sy bel haar dokter en vra of hy kan help. Verduidelik van die byttery, die swelsel en die armoedigheid en kan hy dit oor sy hart kry om die vrou te sien en te behandel …. verniet. Hy stem in en die vrou se baas reël vervoer.
Die foto bo is geneem 3 dae na behandeling. Die ergste swelsel het gesak, al lyk dit nog of die hand aan `n 80 jarige ou tannie behoort. Die ander seerplekke lyk strate beter. (Ek het nog nie gehoor dat sy Ma bedank het vir die moeite nie, maar ek het ook nog nie gehoor dat Ma kla daaroor nie!)
Ek vermoed dat die spinnekop nog in die vrou se kamer moet wees en sê sy moet Fumitabs of Doom fogger gebruik om die onding dood te kry voor hy weer `n midnight snack soek. Sê sy nee, sy het sommer Jeyes Fluid gebruik.
Goeie bliksem. Dit is `n industriëele ontsmettingsmiddel. Dit sal seker werk want die stink reuk daarvan sal die gogga dalk die huis, die erf en moontlik die land uit jaag, maar hoe slaap jy in daardie oorweldigende stink?
Op `n plaas in Thabazimbi loop ek Woensdag hierdie meneer raak.
Dit is nie bekend of hy dalk ook in die vrou se huis was en toe bosveld toe gevlug het na die dosis Jeyes fluid nie!!
Die Wawiel Spinnekop Argiope cuspidata. Sy byt is nie giftig nie, inteendeel, daar word vermoed dat sy poli-amien toksiene potensieël terapeuties kan wees!!!
Posted in Uncategorized | Tagged panado, pyn, Sakspinnekop, Spinnekop byt | 4 Kommentaar
op April 2, 2013 at 3:06 nm demoerin
Sjoe. Gelukkig het jou vrou ingespring en gehelp. Jinne, dit kon ramp gewees het.
op April 2, 2013 at 7:44 nm Louwie
DM, volgens inligting is niemand nog hier ter plaatse dood van die gedierte se byt nie. Maar mens hoor en lees wel rillers oor die gevolge van so `n byt; veloorplantings, vrot vleis wat uitgesny word en so aan. As jy dan nog `n diabeet is, is dit koebaai vir die ledemaat.
Man moet jou bedmaats baie versigtig kies, lyk dit my 😀
op April 12, 2014 at 7:04 vm susan
Die foto van die eerste spinnekop is ‘n reënspinnekop! Nie giftig en lyk glad nie dieselfde as ‘n sakspinnekop nie. Mense gaan onnodig reënspinnekoppe vermoor.
op April 12, 2014 at 6:27 nm Louwie
Dankie Susan. Wys jou net, die ouens op die net wat voorgee om eksperts te wees is soms nie so slim nie. Daar was omtrent 4 fotos van verskillende spinnekoppe op internet en elkeen het aanspraak daarop gemaak om `n sakspinnekop te wees. Ek het die een gekies wat die meeste na `n sak gelyk het!!!
Hier by ons is baie reënspinnekoppe. Ek doom hulle sonder om te vra of hulle giftig is of nie. Ek weet hulle byt, en ek weet van mense wat al gebyt is en hulle kan jou vertel dat dit hel seer is.
Die vraag is, nie giftig vir wie? Hulle byt immers hulle prooi en spuit gif in hulle in om hulle dood te maak?
Plaas asseblief vir ons `n foto van `n regte sakspinnekop. Sal graag die gedierte wil sien sodat ek kan weet wat doom ek.